text: koøje
  
  publiceret: 2023-05-26 15:56:21+02:00
  Koøje er et rundt vindue med tykt glas og metalramme. Det anvendes hovedsageligt i skibe.
  Koøjer kan have mange udformninger og størrelser, alt efter placering og anvendelse, og de vil på skibe ofte være underlagt visse myndighedskrav.
  I sin simpleste form er et koøje blot et cirkelformet stykke glas i en ramme, som kan skrues på en plade, mens det i sin klassiske form er udført af messing og består af en meget kraftig fastgøringsramme med en ligeledes kraftig, hængslet vinduesramme, som bærer vinduesglasset. Vinduesrammen er forsynet med en pakning og kan, når koøjet er lukket, fastspændes vandtæt med vingemøtrikker. Endelig kan hovedrammen have endnu et hængsel, som bærer et tilsvarende kraftigt dæksel, som også er forsynet med pakning og ligeledes kan fastspændes med vingemøtrikker, således at koøjet, når vindue og dæksel er lukket og fastspændte, er lige så stærkt og vandtæt, som den skibsside, det er monteret på.
  Dækslet kan tillige forhindre, at der om natten slipper lys ud fra vinduet, idet dette i visse situationer kan være uønsket.
  Oprindelsen af ordet koøje er ukendt, men refererer antageligt til, at køer har store øjne. Ordet er interessant derved, at det i flertal hedder koøjer, ikke -øjne. På engelsk kaldes koøjer ofte og forkert for portholes, skønt den korrekte betegnelse er scuttles.